Jeg har jobbet i Strømsgodset i mange år, men først og sist er jeg en enkel, god gammaldags supporter. Jeg holder med Strømsgodset og det er Strømsgodsets ve og vel som betyr noe. Jeg er ikke nevneverdig opptatt av landslagets ranking eller Rosenborgs opp og nedturer i Europa, og innser at jeg er både snever og spesiell. Men det er vel lov?

Hver gang en sesong er over begynner en fotballsupporter å glede seg til offentliggjøring av neste års terminliste. Det er en helt egen spenning og nerve i det. Hvem skal vi møte, og når?

I år er jeg ikke skuffa, men sjokkert! Ikke fordi vi ikke fikk hjemmekamp under Elvefestivalen. Det er dumt og tullete, men ok, det får vi leve med. Men hvordan i himmelens navn er det mulig for disse som bestemmer å legge Mjøndalen og Strømsgodsets hjemmekamper på samme dato serierunde etter serierunde? Det er rett og slett en skandale. Det er direkte skadelig for begge klubbene, og ikke minst for publikum som ønsker å følge begge lag. I sum er det en elendig beslutning. Det er sløvt! Enten er det inkompetent eller så er det slapt håndverk. Intet mindre. Uansett er det bare trist! Det er ikke noe problem å legge Rosenborg og Ranheims hjemmekamper på motsatte datoer, så det burde ikke være noen kunst å gjøre det samme i Drammen. Jeg har ikke ord, det er rett og slett veldig, veldig dårlig.

Ellers mener jeg – med styrke – at selve terminlista er helt kokos! Eliteserien starter allerede på Holmenkoll-søndagen og varer til slutten av november. Grunnen til dette er at noen selverklærte genier mener å ha grunnlag for å påstå at det er dette norsk fotball trenger. Det er dette som må til for at landslaget skal lykkes og Rosenborg komme til sluttspill. Lang konkurranse-sesong. Ingen kan selvfølgelig vite de sportslige konsekvensene, det er bare synsing og antagelser. Og håp. Men det jeg veit, og alle andre veit, er at dette er et gedigent selvmål for norsk fotballs ambisjon om å trekke folk til tribunene.

Alle eksperter, sportsjefer og klubbledere som er ansvarlige for dette bør se til Sverige? Der starter de ligaen 2. påskedag og spiller til 11. november. De skal spille sluttspill i VM og de har lag i sluttspillet i Europaligaen. De får til disse tingene med en MYE kortere terminliste.

Så hva kan vi lære av det?

Null. Vi vet jo best her på berget. Ikke det at vi har så gode resultater å vise til, men vi har tydeligvis høy selvtillit. Parolen virker til å være: Drit i publikum, drit i supportere, for prioritet 1, 2 og 3 er at Eliteserien skal ha fri midt på sommeren slik at Rosenborg kan hvile seg til suksess i Europa. Lykke til!



Med ønske om en snarlig god bedring og en god jul.